
"Lásd, halld, érezd!" Múzeumi kultúraközvetítés fogyatékkal élők számára

Az Európai Unió kiemelten fontosan kezeli a hátrányos helyzetű csoportok, köztük a fogyatékkal élők társadalmi integrációját, esélyegyenlőségük biztosítását. Ebben nagy szerep jut a közművelődés intézményeinek, mint például a múzeumoknak is. Dolgozatunkban a szegedi múzeumok esélyteremtő funkcióját, esélyegyenlőségi szerepét vizsgáljuk, tapasztalataink alapján ezen intézményekben a teljes körű akadálymentesítés még várat magára, de kezdeményezéseket is tapasztaltunk. Hipotézisünk szerint az intézményekben a fizikai akadálymentesítés már megoldott, de az info-kommunikációs akadálymentesítés terén még sok a teendő. Interjúkat készítettünk a múzeumok munkatársaival, melyek alapján a fentebb említett hipotézisünk beigazolódott.
Dolgozatunkban az info-kommunikációs akadálymentesítésre helyeztük a hangsúlyt, ennek érdekében a vakok és gyengénlátók illetve a siket és nagyothallók csoportokra fókuszáltunk. Interjúkat készítettünk ezen csoportok képviselőivel, megvizsgáltuk lehetőségeiket és tapasztalataikat a tárlatlátogatásokkal kapcsolatban. A szakirodalmi háttér és a tapasztalatok alapján kidolgoztunk egy speciális múzeumi foglalkozást az említett célcsoportok számára, melyet az Interaktív Természetismereti Tudástárban valósítottunk meg, mely során az interaktivitásra, az élményszerűségre és a résztvevők ép képességeire építettünk. A foglalkozások után a résztvevők elmondták, hogy örülnek ennek a kezdeményezésnek és még több ilyen órán szeretnének részt venni. A tárlatvezetésekről videofelvétel készült, melynek általunk szerkesztett és vágott 3 perces összefoglalója megtekinthető a dolgozat mellékletében. Mindezek alapján szükségesnek találtuk egy olyan összefoglaló dokumentum elkészítését, mely tartalmazza azokat a feltételeket, melyek szükségesek az akadálymentes tárlatok kialakításához a siketek és nagyothallók, valamint a vakok és gyengénlátok számára. Úgy gondoljuk, mivel a múzeumok számára még nem készült ilyen komplex segédlet ezen célcsoportok igényeit szem előtt tartva tervezési segédletünk ebben segítséget nyújthat.
Kutatásunkkal és dolgozatunkkal az 1948-as Egyetemes Emberi Jogok Nyilatkozat 27. cikkében megfogalmazott elv megvalósulásához szeretnénk hozzájárulni. 



